Hang 'Em High
Hang 'Em High () je američki western film snimljen 1968. godine u režiji Teda Posta, poznat kao prvi veliki hit u filmografiji Clinta Eastwooda nakon povratka iz Italije. U njemu Eastwood tumači lik Jeda Coopera, bivšeg čuvara zakona i trgovca stokom koga u Teritoriji Oklahoma godine 1889. presretne grupa vigilanata i, uvjerena da je riječ o kradljivcu stoke i ubici, ga objesi. Radnja prikazuje kako ga u posljednjem trenutku sa vješala skida zamjenik federalnog šerifa (čiji lik tumači Ben Johnson) te odvede svom šefu, strogom teritorijalnom sucu Fentonu (čiji lik tumači Pat Hingle) koji Cooperu, impresioniran njegovom prošlošću i sposobnošću preživljavanja, daje posao zamjenika šerifa, ali samo pod uvjetom da se strogo drži zakona i ne pokušava osvetiti ljudima koji su ga pokušali linčovati.

Eastwood je film snimio nedugo nakon stjecanja svjetske slave likom Čovjeka bez imena u špageti vestern trilogiji italijanskog autora Sergia Leonea. Hang 'Em High je velikim dijelom nastao na njegovu inicijativu, odnosno kao prvo ostvarenje produkcijskog poduzeća Malpaso Company koga je osnovao novcem od u Italiji zarađenih honorara; zahvaljujući tome je uspio nagovoriti producenta Leonarda Freemana da umjesto uglednih režisera Roberta Aldricha i Johna Sturgesa režiju povjeri relativno nepoznatom Tedu Postu koji je, sa druge strane, bio blizak Eastwoodov prijatelj.

Hang 'Em High se često navodi kao jedno od prvih hollywoodskih ostvarenja u kome se može vidjeti uticaj špageti-vesterna. Eastwood je, pak, u njemu nastojao kombinirati teme i stil ranije TV-serije Rawhide koja mu je bila donijela početnu slavu, ali i daleko eksplicitniji prikaz nasilja, moralno dvojbenih protagonista i naličja dotadašnjeg mita o Divljem zapadu. To se posebno odnosilo na lik suca Fentona, koji je velikim dijelom bio temeljen na stvarnoj ličnosti Isaaca Parkera, poznatog suca na vješanje, koji je u sebi simbolizirao drakonske i ekstremne metode zavođenja reda i zakona. Iako u filmu nije nedostajalo scena akcije i drugih žanrovski konvencionalnih sadržaja, scenario je u mnogo čemu odražavao tada aktualne dileme u nemirima zahvaćenom američkom društvu te predstavljao jedan od najistaknutijih primjera trenda koji će kasnije postati poznat kao revizionistički vestern.

Uloge 
 Clint Eastwood ... Zamjenik federalnog šerifa Jed Cooper
 Inger Stevens ... Rachel Warren, vlasnica trgovine u Fort Grantu
 Ed Begley ... Captain Wilson, vođa potjere koja je objesila Coopera
 Pat Hingle ... Teritorijalni sudac Adam Fenton
 Ben Johnson ... Zamjenik šerifa Dave Bliss
 Charles McGraw ... Ray Calhoun, šerif Red Creeka
 Ruth White ... 'Peaches' Sophie, madam bordela u Fort Grantu
 Bruce Dern ... Miller, član potjere koji kasnije krade stoku
 Alan Hale, Jr. ... Matt Stone, kovač i član potjere koja je objesila Coopera
 Jonathan Goldsmith ... Tommy, jedan član potjere koja je objesila Cooper
 Arlene Golonka ... Jennifer, crvenokosa prostitutka koja se sviđa Jedu Cooperu
 James Westerfield ... Prisoner, jedan od šestorice istovremeno obješenih
 Dennis Hopper ... Prorok, poludjeli zatvorenik koga Bliss ubija prilikom pokušaja bijega
 L. Q. Jones ... Loomis, jedan član potjere koja je objesila Coopera
 Michael O'Sullivan ... Francis Elroy Duffy, zatvorenik i jedan od šestorice obješenih osuđenika
 Joseph Sirola ... Reno, član potjere koja je objesila Coopera
 James MacArthur ... Propovjednik
 Mark Lenard ... Tužilac
 Bert Freed ... Krvink Schmidt
 Bob Steele ... Jenkins, jedan od članova potjere koja je objesila Coopera
 Tod Andrews ... Branitelj
 Michael Lembeck ... Marvin, prodavač u trgovini (van špice)

Izvori

Literatura

Vanjske veze 

 
 
 
 
 
 Hang 'Em High at Vista Records

Američki filmovi
Vestern-filmovi
Authority control 2